amanoisuno/poet huggingface dataset:
戊午年感事書懷二百韻謹寄獻太原裴令公淮南李相公漢南李僕射宣武李尚書 張祜
塞色深河曲，江聲接海壖。一生勞遠地，萬事誡中年。失路爲閑物，無官入長錢。高蹤非隱遁，下界即狂顛。漸老稀時輩，歸休著近篇。星明知帝座，琴妙覺商絃。闕下非才入，江南是性牽。山猿拾蟲豸，野鳥避鷹鸇。戲傲東方朔，文輕司馬遷。萬言成弃置，五字失雕鐫。去外尋莊叟，生涯挈道詮。新秋唯白髪，舊欠祇青氊。志業寧常墮，窮耕豈素便。高低徇雞日，得失付魚筌。醉臥捫雲扃，狂歌上釣舡。古桐收取好，壞屋薦來偏。（原注：祜累蒙方鎮論薦。）却猒長裙曳，寧辭短褐穿。憤窮多自樂，不佞少人憐。靜祝旄頭矢，閑看馬腹鞭。長途思逐日，高閣夢凌煙。讀《易》刪王註，通《詩》斷鄭箋。灰心志射鵠，火性急韋編。昔命公稱許，嘗封國是燕。中間得道濟，內外益心虔。始助周文理，俄隨漢武仙。長沙歸賈誼，汗馬得張騫。戰伐窮蕃域，英雄是將員。幾當陳俎豆，長謂鑄戈鋋。世故貞元末，時清天寶前。亂離中可惋，愚俊日相肩。憶昨聆商鞅，於今俟魯連。陰陽初未契，造化昔何邅。竊位崇姦力，沽榮瀆貨權。滿堂金已散，一草命無全。皂白金徒爾，蒼黃古亦然。不時經廢宅，無地見荒埏。絕塞塵猶起，窮陰候莫愆。楊朱寧謾泣，阮籍不空眠。上意今唯允，人心遽益悛。洪鑪當釼戟，大匠主陶甄。諫豸心彌果，星郎議亦先。氣腸思藻鏡，血首待花塼。地峻清流急，天高白日懸。軍庭深自誡，相閤肯虛延。金馬門徒啓，蒲輪詔未宣。會逢嵩岳幸，應見渭濱畋。始賀官衣叚，尋聞御食蠲。災蝗雖犯稼，彗孛欲依躔。楚國風殊革，夷門政已傳。深謀南界郢，重德北臨邊。跡戀羊公切，心依魏相專。苦眉虛更結，窮肺勿相煎。輪轉功何倍，藩方寄甚堅。三千擁簪紀，十萬各旌旃。大器能斟酌，長材少棄捐。樂音尤在律，星象倐開乾。子夜汾河上，陽春峴嶺顛。鬼園濡健筆，花塔醉妖鉛。入室風儀逈，登樓月思圓。塞旗冬獵獵，江皷夜𪔱𪔱。臥犬偎𩊐毯，鳴騮躍錦韉。綠毛鸚鵡細，紅實荔支駢。酒夕繁含管，詩秋疊彩牋。擁鑪香旋爇，剪燭艷重然。畫鷁交浮淺，雕盤幾飫檀。蟹黃鹹滿筯，熊白軟加籩。文業臻曹植，軍書到謝玄。鷓鴣詞綺靡，鸜鵒舞蹁躚。未坐扶狼狽，重茵睡猓然。夜門歸妓樂，部砌拾花鈿。揭袖從風虎，彈冠仰露蟬。依劉身未殺，投趙踵空旋。竊語機關少，徐行病體攣。詎煩詹尹策，徒掛養由弦。勃窣形骸朽，眼迴語氣嫣。萬端饒睚眦，一笑泥嬋娟。大網寧羅雀，深源亦聚鱣。偏思公子館，誰問李膺舩。筆硯今猶置，文章昔精研。行因竹林寺，出爲柘枝筵。物外心仍僻，塵中病已痊。蕭疎吟草木，浩渺泝波漣。南陌逢車馬，西陵見墓田。傷心從楚塞，垂淚到湘川。建業人無也，姑蘇事已焉。翠華深沓靄，情籟響潺湲。夢去爲蝴蝶，魂遊家杜鵑。詩吟陳後主，傅范楚先賢。百越憐疆境，三吳隘井鄽。江分九派水，海石一方天。步日松陰缺，披風石翠鮮。朝帆入大浦，暝鞚逸長阡。曩造西霞律，新參北固禪。澗游提破屨，樓臥枕空拳。□肆行聊問，僧棊坐與𡎞。朽心降杞梓，生意慕蘭筌。真道非無隘，空談是信緣。侯王如重阻，歸看數峯連。
夢李白 張祜
我愛李峨嵋，夢尋尋不見。忽聞海上騎鶴人，云白正陪王母宴。須臾不（陳九思同志疑「大」字之訛。）醉下碧虛，搖頭逆浪鞭赤魚。迴眸四顧飛走類，若嗔老氣多終諸。問余曰張祜，爾則狂者否？朝來王母安瑤池，茅君道爾還愛酒。祜當聽我言，我昔開元中，生時值明聖，發迹恃文雄。一言可否由賀老，即知此老心還公。朝廷大稱我，我亦自超羣。嚴陵死後到李白，布衣長揖萬乘君。玄宗開懷死（陳九思同志疑當作「樂」。）其說，滿朝呼吸生氣雲。中人高力士，脫驊（疑是「鞾」之誤。「鞾」，同「靴」。）羞欲樂。（陳九思同志疑當作「死」。）讒言密相構，送年千萬里。辛苦夜夜歸，知音聊復稀。青雲舊李白，憔悴爲酒客。自此到人間，大蟲無肉喫。男兒重意氣，百萬呵一擲。董賢在前官亦崇，梁冀破家金謾積。匡山夜醉時，吟爾古風詩。振振二雅興，重顯此人詞。賀老不得見，百篇徒爾爲。李白歎爾空淚下，王喬聞爾甚相思。爾當三萬六千日，訪我蓬萊山。高聲叫李白，爲爾開玄關。天明夢覺白亦去，兀兀此身天地間。（南宋蜀刻本《張承吉文集》，承江寧唐圭璋先生見告。）。
句 楊洵美
暮鵶不噪禁城樹，衙鼓未殘賓衛秋。（賓衛，《唐詩紀事》卷五一作「兵衛」。）（見唐張爲《詩人主客圖》。）。
七絕一首 杜牧
嵓□□□萬木中，□□特地一枝紅。擬攀叢棘□寥寂，□□□香感細風。（見陸心源《吳興金石記》卷四。《吳興金石記》云此詩在顧渚山，詩前有序，已殘泐，錄如次：「□於□□□□爲大中五年刺史樊川杜牧奉貢訖事季春□休來□□□七言。」詩及序又見《兩浙金石志》卷三，但殘泐更甚，詩中第二句「特地」作「時池」，似誤。）（《吳興金石記》陸心源案畧云：「拓本高一尺三寸，廣二尺三寸，字徑二寸，……談錀《吳興志》：牧於大中四年十一月授湖州刺史。逾年，以考功郎中知制誥，遺愛塞路。公退之餘，登臨賦詠，碧瀾消暑，俱有留題。蓋亦不知顧渚之有詩刻石也。《樊川集》亦未收。」）。
宣州開元寺贈惟直上人 許渾
曾與徑山爲小師，十年僧行衆人知。夜深月色當禪處，齋後鐘聲到講時。經雨綠苔侵古畫，過秋紅葉落新詩。勸君莫厭江城客，雖在風塵別有期。（見丹徒陳慶年刊《橫山草堂叢書》本《許渾詩真蹟錄》。）（《全唐詩》卷五二六誤作杜牧詩。）。
茅山題徐校書隱居 許渾
深居四十年，語舊淚潺潺。官滿春辭省，兵來夜出關。思隨江鶴遠，心寄海鷗閒。莫訝頻相訪，前峯似故山。（同前。）（案唐許渾烏絲欄真蹟，宋岳珂《寶真齋法書贊》著錄之，其跋畧謂「右唐郢州刺史許渾所書烏絲欄詩一百七十一篇真蹟，分上下凡二卷。纖組閒錯，辭格華古，筆妙爛然，見爲三絕」云云。《橫山草堂叢書》陳慶年跋謂：「用晦真蹟自敍云：『編集新舊五百篇』。《全唐詩》編丁卯詩至五百三十餘著，逾於郢州自紀之數，丁卯之詩，宜若一無所遺。乃《宣州開元寺贈惟直上人一首》與《茅山題徐校書隱居一首》明載於真蹟中者，即爲《全唐》摭拾所不及。」）。
訪白雲山人 李商隱
瀑近懸崖屋，陰陰草木青。自言山底住，長向月中畊。晚雨無多點，初蟬第一聲。煮茶歸未去，刻竹爲題名。（見《永樂大典》卷三○○四「九真」「人」字〖五函四十一冊〗。）（周建國云此詩可信，義山另有《白雲夫舊居》詩可參。）。
謁華嶽廟 賈竦
老柏寒颼颼，清祠晝寂寂。開門華山北，嵐氣沉日夕。國家崇明祀，五岳盡封冊。福我西土民，報君金天籍。惟神本貞信，以道徵損益。無力惑聰明，訛言縱巫覡（原作「●●」）。因循作風俗，相與成（《雍州金石記》作「舊」）溺。疲病閭里甿，錐刀往來客。（《雍州金石記》作「役」。）我行歲云暮，登殿拜瑤席。奠酒徹明靈，緒言多感激。欝然展冠冕，凜若生矛戟。斑駮石色重，陰深香煙碧。虹梁無燕雀，玉座鎮虺蜴。肸（原作「{肹八=丷}」）蠁似有聞，依俙（《雍州金石記》作「稀」，通。）疑所覿。髫年業文翰，弱冠薦屯厄。天命幾微茫，神逵徒悚惕。今來遊上國，幸遇陶唐曆。正直不吾欺，願言從所適。（見《金石萃編》卷一百五，以《惜陰軒叢書》《雍州金石記》校其異。）（〖1〗石刻詩後原題《唐元和元年十月二十八日。姪男宣義郎行華州參軍琡太和六年四月廿六日重修》。〖2〗朱彝尊《曝書亭集》：元和元年十月，著作郎河南賈竦《謁華岳廟》賦五言詩題名。太和六年四月，其姪男宣義郎行華州參軍事琡修之。修之者，殆鋟之也。詩題北周天和二年趙文淵書萬紐于瑾所撰《華岳頌》之左方，頌之陰，則開元八年劉升書咸廙所撰《精享昭應碑》也，其右勒顏真卿乾元元年題名。工每椎拓三面而遺竦詩，以是流傳者寡。然其詩特醇雅，顧圖經未之采焉。〖3〗畢沅《關中金石記》卷四：「竦，賈餗兄。據《宰相表》則竦官著作郎也，無姪琡名，可以補史之缺。」〖4〗《金石萃編》王昶按：「賈竦，官著作郎，而此詩自題不署銜，則是未侍時作也。竦爲餗之兄，餗居相位在文宗朝，當元和年官不過員外郎，未顯也。玩竦詩有云：『髫年業文翰，弱冠薦屯厄。今來遊上國，幸遇陶唐曆。正直不吾欺，願言從所適』。則顯然是未第而求神佑者。此詩《全唐詩》未收，故無從詳考。」）。
涇川野居晚望 劉得仁
地極接穹蒼，西維落太陽。泉聲入深稻，山色出南崗。風起蘆兼荻。煙生柘與桑，歸來坐幽石，半壁冷蟾光。（見《分門纂類唐歌詩》殘本第一冊《天地山川類》。）。
白龍潭 繆島雲
中有白龍盤，偷湫見說難。風雲隨步起，雨雹出山寒。鳥道懸青壁，天河瀉碧湍。軒皇曾向此，金鼎煉還丹。
遊黃山懷古 繆島雲
浮丘與軒后，鶴馭杳難思。三十六峯頂，不知何處奇。枯杉龍腦溢，陰洞石膏垂。莫問當時事，蒼苔鎖斷碑。
登天都峯 繆島雲
盤空千萬仞，險若上丹梯。迥入天都裏，回看鳥道低。他山青點點，遠水白凄凄。欲下前峯暝，巖間宿錦雞。
馬跡石 繆島雲
堪信曾鸞駕，尋僊道已成。因過盤石上，如印玉沙行。苔逐方圓匝，泉隨深淺生。臨迴山色暮，拂拂翠雲平。。
望黃山諸峯 繆島雲
峰峰寒列簇芙蕖，靜想嵩陽秀不如。峭拔雖傳三十六，參差何啻一千餘。浮丘處處留丹竃，黃帝層層隱玉書。終待登臨最高頂，便隨鸞鶴五雲車。
湯泉 繆島雲
暖泛朱砂石壁幽，軒皇曾浴上丹丘。陰陽相煮連珠浦，今古長煎瀉鏡流。紫氣曉籠煙色澹，錦霞明照火光浮。何方爲洗身輕後，便跨飛龍到十洲。
朱砂石 繆島雲
寒巖萬丈陟崔嵬，只恐朱砂勢便頹。採蘩客聞雷擘去，臥雲僧見鳥銜來。丹霞迥爍嵌空片，紅日斜分突兀堆。儻得神僊惠纖粟，便能輕舉向瑤臺。
石人峯 繆島雲
雙峯何代列巍巍，忽化僊人世所稀。絕頂長年相對坐，九天何日却同歸。風生松柏喧天樂，山隱雲霞挂道衣。終願捫蘿一相訪，共君齊跨鳯鸞飛。
僊僧洞 繆島雲
先朝曾有日東僧，向此乘龍忽上昇。石徑已迷紅樹密，蘿龕猶在紫雲凝。鉢盂峯下留丹竃，錫杖前邊隱聖燈。從此舊庵遺跡畔，月樓霜殿一層層。。
僊橋 繆島雲
千丈側懸飛鳥外，雙峯橫架碧天心。月中纔有僊人過，山下應聞笙磬音。丹竃路穿瑤草濕，朱砂泉迸錦霞深。軒轅去後雖然在，爭奈凡流無處尋。（以上十首均見康熙十八年閔麟嗣撰《黃山志定本》卷六。）（〖1〗繆島雲逸詩承儀徵吳白匋先生見告。）。
覽卷贈張山人 趙嘏
五字誰能摘？一枝猶未攀。始知無價玉，出自有名山。春靜烟花秀，夜深風月閑。如何恃高節，垂老住雲間。（見《永樂大典》卷三○○四「九真」「人」字〖五函四十一冊〗。）。
惠泉 宇文鼎
璞玉耀荆山，山根竇玉泉。有聲清出籟，凝色碧於天。曉靜微涵日，春晴淺浸煙。巖花紅影密，啼鳥下沙壖。（見《湖北金石志》。）（〖1〗詩末原題「寶曆□年二月廿一日」九字。〖2〗《湖北金石志》：「案石碑高二尺四寸，寬三尺一寸，首行書『惠泉』二字，次行漫漶莫辨，當是作詩人姓名。中六行行書五律一首云〖詩不重錄〗。末行書『寶曆□年二月廿一日』，字徑二寸許。案鄭漁仲《金石畧》載荆門軍有宇文鼎《惠泉詩》。新舊《唐書》無鼎傳，《全唐詩》亦未之及。是刻雖闕其名，然以年號與鄭氏所載證之，詩爲文鼎作無疑。唐代詩人湮沒無聞者，正復不少，今荆門象山石壁留此《惠泉》詩刻，以傳文鼎之名，不可謂非幸矣。」）。
聳翠峰題石（原注：峯在袁州府城西三十里。） 盧肇
聳翠峰高千百尺，四時常似莓藍色。卓然萬古鎮祗園，世代鬼工驅不得。巍巍直上插青天，遠疑似與天相連。韎臨下視羣山小，千里平鋪在眼（一作「目」）前。藤蔓交加生薜荔，土毛蒼蘚相蒙蔽。風翦雲開雨歇時，飛出一山新翡翠。日迴影倒落前溪，煙波湛湛浸琉璃。更將何物可比類，分明一隻擎天柱。
綠陰亭 盧肇
亭邊古木晝陰陰，亭下寒潭百丈深。黃菊近連陶令宅，青山遙負（一作「償」）向平心。人歸別浦村煙斂，魚躍澄波檻水沈。更愛玉琴調惠政，爲君登此一開襟。（按《全唐詩》止有前四句，今從《臨江府志》錄全。）（《全唐詩續補遺》卷十據《隆慶臨江府志》卷十三收此詩，題下注：「在新喻縣右，俯臨袁江。」「亭邊」作「亭間」，「百丈」作「百尺」，「近連」作「舊連」，「向平」作「子平」，「檻水」作「檻影」。今刪彼存此。）。
弔進士楊鄴 盧肇
名未榮身親在堂，九重泉路去何忙。夫妻鏡裏鸞分影，兄弟雲中雁斷行。林木蕭疏花失色，池亭牢落月無光。思君欲向靈山哭，又恐猿聞更斷腸。
戲宜春李令求廳前杜鵑 盧肇
杜家有女小名鵑，生在陶公吏案前。百里望風驚調態，千金買笑愜當筵。預防戶外鋤蘭地，莫把籬東種菊田。爲問河陽妖艷主，聘財卻（一作「都」）要幾多錢？（以上四詩均見《豫章叢書》《袁州二唐人集》中《文標集》卷下。）。
句 李貽孫
羣烏幸胙餘。（見宋陸游《入蜀記》卷六。）（〖1〗《入蜀記》卷六頁十一〖《知不足齋叢書》本〗：「祠舊有烏數百，送迎客舟。自唐夔州刺史李貽孫詩已云羣烏幸胙餘矣。」〖2〗李貽孫，原作李貽。李貽孫曾官夔州刺史，《全唐文》卷五四四收其會昌五年撰《夔州都督府記》，《金石錄》卷九著錄會昌五年九月「唐李貽孫《神女廟詩》」。陸游在述巫山神女祠中景物時引及此句，應即《神女廟詩》之殘句。）（兩《唐書》無李貽孫傳，今參張忱石所考，補傳如次：李貽孫，字里不詳。大和初任福建團練副使，會昌五年爲夔州刺史，大中三年任左諫議大夫充宏文館學士，大中五年任福建觀察使。又曾任金部、司勳員外郎。約卒于大中六年後。原列「無考」作者，今移此。）。
新安郡北百餘里即黃山西北有山峯高出頗類大華因目爲小華山前郡守才客題詠至多偶登斯樓因成一絕 任宇
雪晴雨霽潼關道，僊掌分明幾度逢。可料新安郡樓上，黃山深處見三峯。（見康熙十八年閔麟嗣撰《黃山志定本》卷六。）。
裴休
。
太平興龍寺詩（題擬） 裴休
麟臺朝士辭書府，鳯闕禪宗出帝京。當堰雙林親惠遠，行過五老訪淵明。白衣居士輕班爵，敗衲高僧薄世情。引得病夫無外想，一身師事竺先生。（見《永樂大典》卷六六九九。十八陽。江字（七函六十四冊）。餘參閱本書卷三崔融詩附注。此詩又見《吉石庵叢書》本陳舜俞《廬山記》卷四，原題甚長。岑仲勉《唐方鎮年表正補》考證應爲裴坦作，是。另詳《全唐詩續拾》卷三十二。）。
白鶴觀水閣題詩（題擬） 鄭畋
松陰如幄水如羅，秋盡山青白鳥過。獨坐一庵心正寂，數聲何處竹枝歌。（見《永樂大典》卷二三四三「六模」「梧」字「梧州府」引《輿地紀勝》云「白鶴觀在州西。咸通末，鄭畋守蒼梧，建水閣，題詩」。）（此詩見《太平寰宇記》卷一六四、《輿地紀勝》卷一○八。）。
張濬
。
山居洞前得杜鵑花走筆偶成以□（八瓊室本作「簡」）桂帥僕射兼寄呈廣州僕射劉公 張濬
桂（八瓊室本作「幄」）中籌策知無暇，洞裏□花別有珍（八瓊室本作「春」。）獨酌高吟問山水，到頭山景屬何（八瓊室本作「閑」）人。（見《金石續編》卷十二，又見《八瓊室金石補正》卷七十七。）（桂林市文管會近年普查石刻，編爲《桂林石刻》三冊，第一冊收此詩較完整。題中「以□」二字作「用別」，前二句異文均同《八瓊室金石補正》，「□花」作「觀花」，末句「何人」作「詩人」。）（按石刻於詩題下原署曰「河間張濬」。又此詩之後有嶺南節度使劉崇龜和詩一首，《全唐詩》卷七百十五收之。石刻於劉詩之後有「韓寧元年三月廿七日將仕郎前守監察御史張巖書」一行。《廣西通志·金石略》謂石刻在臨桂龍隱巖下。）。
送凌處士赴連州邀 李濤
連山羣書至，策馬出長安。落日對酒別，晚關衝雪寒。霜飛湖草綠，春近嶺梅殘。知己雲霄在，那言欲掛冠。（見北京圖書館藏《永樂大典》卷一三四五○「二寘」「處士」條。）（按唐有兩李濤，其一長沙人，與溫庭筠同時，《全唐詩》卷七百九十五收詩句六句。其一字信臣，避地湖南，事馬殷，後唐天成中進士，歷仕晉、漢，至宰輔，入周，封莒國公，後歸宋，《全唐詩》卷七百三十七收詩一首，又卷八百七十《諧謔二》收詩一自，卷八百七十一《諧謔三》收歇後語兩句。此李濤頗疑係溫庭筠同時之李濤。）。
奉和元孚大德（亦依本韵） 王謩
華頂高峯接太虛，承攀琪樹賦垂珠。當時惟有建公在，老宿如今一半無。（見明陶宗儀《古刻叢鈔》，與元孚詩同刻一石。）（案詩原署「中散大夫行台州司馬賜魚袋王謩幷書」。又刻後紀「唐大中九年歲次乙亥八月丁丑朔六日壬午重題，以紀他年之事」，共廿六字。）。
句 高駢
。
句 一 高駢
手栽桃李十餘春，今日經過重建勳。（《經虢縣》。見崔致遠《桂苑筆耕集》卷十七《磻溪》詩自注引高駢句。）。
句 二 高駢
水急魚難釣，風吹柳易低。（《釣魚亭》。見《桂苑筆耕集》卷十七崔致遠《釣魚亭》詩自注引高駢句。參閱本書第十九卷崔致遠詩集。）。
題朝陽洞 李當
江上朝陽洞，無人肯暫過。今來愜心賞，迴首戀煙蘿。（見《八瓊室金石補正》。）（〖1〗石刻於詩題下署「義陽守李當」五字。餘說詳魏深詩按語。）。
奉和左丞八舅題朝陽洞 魏深
北闕飛新詔，東山喜更過。文星動巖夢，章句別杉蘿。（見《八瓊室金石補正》。）（〖1〗望按：碑刻幷有魏深《書事》，畧敍李當嘗自中書舍人問俗湖南，後除戶部侍郎，尋出尹河南。移宣□，鎮褒斜，旋拜天官氏，歲餘，除尚書左丞。於時奸臣竊柄，凡不附者悉遭摒斥，由是出牧道州。道州山民起事，當以書招諭之，）（不勞尺刃而山民順之云云。又按《書事》中謂奸臣竊柄，蓋指路巖及韋保衡諸人。路，《新唐書》有傳，與韋皆懿宗、僖宗時人。又石刻于詩題下署曰「從甥前□州軍事判官鄉貢進士魏深」。〖光緒《湖南通志·金石六》云此句缺字「似高字」。《唐文續拾》卷六小傳作「道州軍事判官」，似據文意推測。〗〖2〗陸增祥《八瓊室金石補正》卷六十：案《金石錄目》：「李舟《朝陽岩詩》，大曆十三年九月，李當、牛嵸詩附。」自大曆十三年至咸通十四年，相距九十餘載，此題之李當，蓋別一人也。《唐書·宰相世系表》姑臧大房有李當，官至刑部尚書，時代亦相近，當即此題詩之人。〖3〗望又按：牛嵸，《全唐詩》作牛叢，其題朝陽岩詩，見《全唐詩》卷五百四十二。李舟《朝陽岩詩》未見。）。
省題詩二十一首 天驥呈才 王棨
馬知因聖出，才本自天生。駔駿何煩隱，權奇願盡呈。電從雙眼落，雲向四蹄輕。過去王良喜，嘶來伯樂驚。絕塵慚逸步，曳練議能名。唯待金鞭下，春風紫陌情。
省題詩二十一首 上德不德 王棨
何從稱上德，捨德德方全。聖者如非聖，賢者不自賢。海甯言我廣，神豈謂予玄。伐善功難立，無爲化易宣。[道]惟聞邃古，理亦愧先天。欲述猶龍旨，應忘得意筌。
省題詩二十一首 農祥晨正 王棨
玉律方移候，農祥已向晨。昭回當午地，皎潔向天津。北陸收殘凍，東臯見早春。影浮佳氣動，光射曙雲新。千畝功將起，三推禮欲申。
省題詩二十一首 詠白 王棨
非青玄赤黃，正色配金方。魚表周王德，麟呈漢帝祥。寒來邊草遠，春至嶺梅芳。曳練聞良馬，銜鉤見瑞狼。張蒼肥似瓠，潘岳鬢如霜。虛室能生後，方知守黑長。
省題詩二十一首 詠菊 王棨
秋來多野菊，節應[有]黃花。閒葉玉如栗，滿藂金出沙。池邊迷瑞鵠，洞裏悟仙牙。蘂散非紅豓，香飄異[綺]葩。贈詩宜魏帝，泛酒稱陶家。明日登高處，期君手不賒。
省題詩二十一首 詠清 王棨
潔澈浮天色，鏘洋入樂聲。露零金掌滿，冰結玉壼盈。屏障排雲母，簾櫳動水精。南山秋雨霽，北牖晚風生。裴楷當年意，胡威近日名。未知堯舜化，寰宇一時清。。
省題詩二十一首 月前菊 王棨
秋菊近重陽，原頭復道旁。藂滋寒露綠，花綻晚風黃。蘗染枝枝豔，星分處處芳。乍疑金散野，遙誤葉經霜。籬下何人採，罇中滿座香。唯應未歸客，對此欲沾裳。
省題詩二十一首 上巳日曲江錫宴羣臣 王棨
池散暮春景，君垂晞露恩。妙音迴舜樂，濃味降堯罇。詔出傾蘭省，筵開對杏園。輕漣搖彩艦，芳草映華軒。禊事輝朝曲，歡聲徹帝門。常陪觀者列，低首望餘暄。
省題詩二十一首 甸服耆舊望籍千畝 王棨
不展三推禮，如今已幾年。郊畿春又至，父老頸空延。扶杖溝塍側，傾心日月邊。[望恩]情倍百，流目地方千。未覩公卿從，長愁犬馬先。幸同黃耇意，因此願聞天。
省題詩二十一首 曉日禁林聞清漏 王棨
曉過宮垣側，猶聞漏水頻。清音傳五夜，山影值三春。露碎金壺滴，風和玉佩振。依稀連鳯沼，髣髴辨雞人。溫樹初凝霧，彤闈漸向晨。若非鴛鷺伴，誰此繼香塵。
省題詩二十一首 未明求衣 王棨
夙夜甯無準，憂勤事萬機。良宵猶未曙，深殿早求衣。長樂鐘纔動，華胥夢已歸。絲綸傳紫禁，黼黻進彤闈。被處燭仍在，垂時星始稀。豈（一作「恭」）惟漢文帝，因此致巍巍。。
省題詩二十一首 寒雨滴空階 王棨
霏霏飄永夜，滴滴落空階。自有路歧恨，那堪離別懷。簷前聲乍碎，枕畔夢全乖。遠與巖泉雜，微將漏水諧。天涯思舊友，法上憶閒齋。坐到空庭曉，殘雲帶石崖。
省題詩二十一首 山明松雪 王棨
高樹錄軒曉，長松帶雪明。景疑殘月在，林似野雲橫。密葉緣多亞，脩條被壓傾。曙空連嶂白，寒氣到簷清。影雜青牛重，光迷皓鶴驚。披衣凝望久，無限剡溪情。
省題詩二十一首 元日端門肆赦 王棨
史官開聖曆，天子御層樓。壽[域]（城）南山色，恩波東海流。繞欄生杞梓，當檻簇貔貅。日月祥光近，山河喜氣浮。兆人瞻鳯扆，萬里御皇猷。欲識春生處，雞竿最上頭。
省題詩二十一首 原隰荑綠柳 王棨
晴郊浮淑氣，疎柳發柔荑。嫩翠原頭徧，巨絲隰畔低。和煙方鬱鬱，伴草欲萋萋。葉少眉難短，條新帶未齊。離人心已醉，游客步初迷。無限遷喬意，芳菲正好棲。
省題詩二十一首 風中琴 王棨
虛簷來曉吹，橫榻有瑤琴。暗報青蘋葉，潛生綠綺音。數聲隨籟去，餘響人堂深。徽假大王按，弦因少女吟。如箏飄閣上，似瑟鼓江潯。若與鐘期會，還知天地心。
省題詩二十一首 文不加點 王棨
娛賓初命賦，摛翰已堪誇。思發才無滯，文成點不加。筆端舒錦繡，手下走龍蛇。罷益銀鉤勢，休添麗澤華。誤蠅寧復見，倚馬未爲嘉。有愧當明試，含毫到日斜。
省題詩二十一首 曲江春望 王棨
暇日來南陌，春晴望曲江。地方駢綺席，城過拂霓幢。寶塔搖鈴鐸，雲樓闢璅窗。落風花片片，掠水燕雙雙。游女紅銀䡝，王孫白玉缸。莫論仙禁裏，祗此見雄邦。
省題詩二十一首 邊城曉角 王棨
十年拋故國，五夜在邊城。月照沙千里，風吹角一聲。清音飄遠戍，殘韻落荒營。背雪征鴻報，眠霜[老鶴驚]。李陵應下淚，蔡琰豈勝情。直是吳兒聽，[鄉關夢不成]。
省題詩二十一首 三峽聞猿 王棨
扁舟韎楚峽，孤櫂下巫雲。正值三聲斷，仍教五夜聞。淒淒流洞壑，杳杳透烟氛。灩澦秋歸盡，陽臺曙欲分。何人悲失計，幾度恨離羣。聽後盈巾淚，家山接海濆。
省題詩二十一首 寒梧鳯棲 王棨
本向高岡植，甯將衆木齊。雖隨楊柳落，長待鳯凰棲。井上枝微亞，窗前影乍低。九苞和月立，六律帶霜飛。秦女含吹管，周王罷翦珪。既同丹穴樹，那肯宿羣雞。（以上各詩均見《麟角集》。）（此組長詩原有缺誤，據《天壤閣叢書》本《麟角集》校補。）（〖1〗《麟角集》原署「唐水部郎中福唐王棨輔之著」，《省題詩》二十一首爲該集附錄。原書云：「宋紹興乙卯，八代孫蘋任著作左郎，於館閣校讎，見先郎中省題詩，錄附之。」）。
贈王郎中棨（題擬，參閱前王棨小傳） 李顏
蓬灜上客顏如玉，手探月窟如夜燭。笑顧姮娥玉兔言，謂折一枝情未足。（見黃璞撰《王郎中傳》。）。
題包山 皮日休
一片煙村勝畫圖，四邊波浪送清虛。此中人若無租稅，直是蓬瀛也不如。（見《分門籔類唐歌詩》殘本第四冊《天地山川類》。）。
魏璞
。
尋鳥窠蹟 魏璞
（原注：唐道林禪師入秦望山，見長松蟠曲如蓋，送棲止其上，故稱鳥窠禪師。）爲訪名僧蹟，言尋小曲阿。松林春日靜，石逕晚雲多。道法傳馴鵲，（原注：有鵲巢側，自然馴狎。）禪機顯化螺。（原注：嘗入市，見食螺已截尾，乞放之池。至今螺螄繁生。）悉無尾如截，遺蹟在蘆院。
陪皮襲美陸魯望重過鳥窠蹟 魏璞
重探靈蹟到空山，山下茅庵幾叩關。不爲白雲招客屐，那教清境接人寰。螺池水色經年靜，仙嶺松聲鎮日閒。擬約高賢同結社，好移竹室住前灣。
題舜山後牛跡石 魏璞
耕鑿連雲磴，蹄痕見福衡。泣天伸養志，喘月藉留名。紀鳯儀同美，歌麟趾歧榮。勝遺方寸地，風動後人耕。（以上三詩均見《江上詩鈔》卷一。）（望按：顧季慈心求輯《江上詩鈔》卷一收魏璞詩五首，其一《奉和皮襲美悼鶴》，其二《又奉和襲美一首》。二詩《全唐詩》收之，惟「璞」作「朴」。小傳云：「魏朴字不琢，毘陵人。詩二首。」又按《全唐詩》皮日休卷有《五貺詩》幷序。序云：「毘陵處士魏不琢，氣真而志放，居毘陵凡二紀，閉門窮學」云云。又有《寄毘陵魏處士朴》一首，他詩詩題又有「毘陵魏不琢處士」之語。又《全唐詩》陸龜蒙卷有《奉和襲美目前魏處士五貺詩》及《和襲美寄毘陵魏處士朴》等詩，可相參閱。）。
晚思 司空圖
蛩餘窗下月，草濕堦前露。晚景淒我衣，秋風入何樹？（此見《分門纂類唐歌詩》殘本第一冊《天地山川類》。）。
牡丹 來鵬
中國名花異國香，花開得地更芬芳。纔呈冶態當春晝，却歛妖姿向夕陽。雨過阿嬌慵粉黛，風□□□□□□。□□□□□□□，□□□□□□□。（見《分門纂類唐歌詩》殘本《草木蟲魚類》卷三。）。
劉蛻
。
覽陳拾遺文集（按題下原署名曰「東川觀察判官長沙劉蛻」。） 劉蛻
郪中好事人，家藏君十軸。余來多暇日，借得晝夜讀。意氣高於頭，冰霜冷人腹。就中《大雅》篇，日日吟不足。生遇明皇帝，君臣竟不識。沉湮死下位，我輩更莫卜。射洪客來說，露碑今已踣。剜刓存滅半，勢欲入溝瀆。寓書託宰君，請爲試摩挃。樹之四達地，覆碑高作屋。憤君死後名，再依泥沙辱。世路重富貴，婉娩好眉目。文學如君輩，安得足衣食。不死橫路渠，爲幸已多福。我有平生心，推殘不局促。揖君盛年名，萬鐘何足祿。量長復校短，鳧脛不願續。悲君淚垂頤，雲山空蜀國。（見《永樂大典》卷三一三四「九真」「陳」字「陽子昂」條引《潼川志》〖五函四十四冊〗。）。
登陳拾遺書臺覽杜工部留題慨然成詠（原署：「前權知尚書刑部郎中牛嶠。」） 牛嶠
步出縣西郊，攀蘿登峭壁。行到蘂珠宮，暫喜拋火宅。羽帔請焚脩，霜鐘扣空寂。山影落中流，波聲吞大澤。北廂引危檻，工部曾刻石。辭高謝康樂，吟久驚神魄。拾遺有書堂，荒榛堆瓦礫。二賢間世生，垂名空烜赫。逸足擬追風，祥鸞已𨭝翮。伊餘誠未學，（伊餘，應作「伊余」。）少被文章役。興來揮兔毫，欲競雕弧力。雖稱含香吏，猶是飄蓬客。薄命值亂離，經年避矛戟。今來略倚柱，不覺衝暝色。袁安憂國心，誰憐鬢雙白？（見《永樂大典》卷三一三四「九真」「陳」字「陳子昂」條引《潼川志》〖五函四十四冊〗。）（按：詩後原紀年時曰「光啟三年九月二十六日」。）。
靈巖寺 周朴
碧峯頂上開禪坐，縱目聊窮宇宙間。白日纔離東海底，清光先照戶窗間。（宋李俊甫《莆陽比提》卷七收此詩，題作《靈嚴上方》，「東海」作「滄海」。《全唐詩續補遺》卷十三據《莆風清籟集》卷五八《游蹤》收此詩，題作《靈巖廣化寺》，「戶窗間」作「戶窗前」，今刪彼存此。）（此詩見道光甲辰年侯官嚴鴻謨校刊《周太朴詩》。按詩集原爲明徐𤊹興公所編，嚴刊本於徐編增詩二首，此即其中一首，云據《莆風清籟集》增。又按：此詩《全唐詩》僅存「白日纔離東海底，清光先照戶窗間」兩句，此則其全璧也。）。
又句 周朴
子孫何處閒爲客，松柏被人伐作薪。（同前見《周太朴詩》，云據《他日州志》錄存。見《吟窗雜錄》卷二八。）。
題善權寺石壁 李蠙
四周寒暑鎮湖關，三臥漳濱帶病顏。報國雖當存死節，解龜終得遂生還。容華漸改心徒壯，志氣無成鬢早斑。從此使歸林藪去，更將餘奉買南山。（見海寧吳騫《拜經樓詩話》卷二第十七條。同治《增修宜興縣壹》卷十《藝文志》亦載之。）（又見《古今圖書集成·山川典》卷九九《善權洞部》。）（〖1〗《拜經樓詩話》卷二：「唐李蠙詩世不多見。宜興善卷二毅題石壁一首曰〖詩畧〗。蓋蠙太和時嘗見白龍於此，其詩尚有元和遺音。蠙本名虬，將赴舉，夢名上添一畫成虱字，及寤，曰：『虱者，蠙也。』乃更名，果登第。皆可補《全唐紀事》之遺。」望按：《全唐文》卷七八八收李蠙《請自出俸錢收贖善權寺事奏文》一篇，畧謂「寺在縣南五十里離墨山，是齊時建立。……寺內有洞府三所。號爲乾洞者，石室通明處可坐五百餘人，稍暗處，執炬驗入，不知深淺。……洞門直下便臨大水洞，潺湲宛轉，湍瀨實繁，於山腹內漫流入小水洞。小水洞亦是一石室，室內水泉無底，大旱不竭。洞門對齋堂廚庫，似非人境。洞內常有雲氣昇騰，云是龍神所居之處。臣大和中在此習業。……臣懷此冤憤近三十年。……今請自出俸錢依元買收贖，訪名僧主持，教化同力，卻造成善權寺。……」誠如此文所云，大和中李蠙曾於此習業，三十年後始出俸錢收贖，推其時當在壹宗咸通中。然則題此詩於寺壁，要亦咸通間事矣。）。
獻淮南崔相公 羅隱
天臨黃閤如秋淨，日照洪鈞若晝清。虎帳坐分真宰氣，象筵吹出泰階聲。雲霞自入淮王夢，風月誰含煬帝情。見說蓬萊百王發，玉皇吟出廣陵城。（此見《永樂大典》卷二七四四「八灰」「崔」字「崔某」條引《維揚志》〖四函三十四冊〗。）。
旅夜懷故人 符蒙
羸形對寒影，即此更何親。半夜枕前淚，窮秋鄉外身。雨餘嵐色動，風靜月華新。故友誰相憶？年來入夢頻。（見《永樂大典》卷三○○五「九真」「人」字〖五函四十二冊〗。）。
贈彭蟾處士 王貞白
不阻兵散亂，穿楊已疊雙。文深李北海，詩淨賈長江。退隱斸山藥，醉眠憑酒缸。年年搜草澤，未便老書窗。（案彭蟾字東蟾，好學不仕，《全唐詩》卷五百四十六收彭蟾詩一首。）。
贈劉台處士 王貞白
擺落塵埃深處隱，欲將麋鹿混高踨。兵機不讓韓擒虎，笑癖微方陸士龍。月窟常留丹桂在，家山貪臥白雲重。尋址朝有詔徵遺逸，莫掛頭冠著澗松。（以上見《永樂大典》卷一三四五○「二寘」「處士」〖十四函一百三十七冊〗。）。
戲贈鄉人 王貞白
前年內展室考文華，咫尺天顏隔絳紗。御榜早聞傳異國，鄉人猶似薄東家。中宵縱匣衝星劒，臨水難留上漢槎。明日春風動行色，惟愁重別故林花。（此見《永樂大典》卷三○○四「九真」「人」字〖五函四十一冊〗。）。
下地日侍陸侍郎御讌賦得落花（「下地日」，疑應作「下第日」。） 王貞白
何處足落花，漂泥與藉沙。春深上林苑，日晚五侯家。遍地輕難掃，當風勢易斜。無心媿蜂蝶，來歲即榮華。
昭陽落花 王貞白
空樹落花時，宮嬪泣暮暉。盡皆承雨露，爭不惜芳菲。殘蘂猶黏草，餘香尚惹衣。無言屬青鳥，青鳥自銜飛。（以上見《永樂大典》卷五八三九「十六麻」「花」字「落花」條〖七函六十一冊〗。）。
禮聶先生新安重圍先生能通兩軍之好及城開民皆復全也 王貞白
李白辭翰苑，前山尋隱淪。不遇採芝翁，滿洞惟白雲。（原注：李白昔日曾於此山尋許宣平先生不遇。）我來禮先生，得與龜鶴親。學道須有緣，始逢天上人。四皓安漢室，先生存歙民。陰功數已滿，自合成天真。如何未上昇，應待玉皇迎。我願去浮名，隨師歸三清。（此見《永樂大典》卷一○四五九「四濟」「禮」字〖十一函一百四冊〗。）。
送建昌馮明府 王貞白
嘗聞陶彭澤，解印歸匡廬。今見馮海昏，辭官還隱居。賢人五百年，間生信非虛。清風激貪冒，白雲同卷舒。家山列畫屏，綠水環庭除。秋清對吟尊，羲皇人不如。祇今建昌民，方話大馮君。何必遺愛碑，政聲人盡聞。
贈潯陽馮明府 王貞白
政約人知懼，訟庭荒草生。日高諸吏散，風到七絃清。詩味匡山色，臥諳湓浦聲。柴桑已不遠，何苦念前程。
宛陵早秋臥病代書寄周明府 王貞白
爲謝臨卭宰，時多闕附書。懶非嵇叔夜，疾比馬相如。溪雨凉生後，山亭月上初。懷君自有句，何必遺雙魚。
又一首 王貞白
吾道豈便喪，時人自不容。白頭傷久別，青眼憶相逢。萍迹風波急，荷衣霧露濃。空編太平頌，天子未登封。（以上均見《永樂大典》卷一一○○○「六姥」「府」字「明府」條〖十一函一百十冊〗。以上諸詩，《永樂大典》皆注明出王貞白《靈溪集》。《直齋書錄解題》卷十九著錄此集，共七卷，今不存。）。
白鹿洞二首 一 王貞白
讀書不覺已春深，一寸光陰一寸金。不是道人來引笑，周情孔思正追尋。
白鹿洞二首 二 王貞白
一上西園避暑亭，芰荷香細午風輕。眼前物物皆佳興，併作吟窩一味清。（此二首從清餘姚邵啟賢輯、武昌陶氏刊本《王貞白詩》中補得。邵氏序謂此二首系據家刻本續補，《全唐詩》所未收者。）。
裴說
。
重臺芙蓉 裴說
衆芳凋落後，特地遇陽和。一一開雖晚，重重得亦多。畧無幽鳥語，時有凍蜂過。日暮寒階畔，輕紅拂淺莎。（見《永樂大典》卷五四○「一東」「蓉」字「重臺芙蓉」條〖一函三冊〗。）。
遊囊山 黃滔
山有重嚢勢，門開兩徑斜。溪聲寒走澗，海色月流沙。庵外曾遊虎，堂中舊雨花。不知遺讖地，一一落誰家？（見黃鳴喬刻本《黃御史集》卷二。）。
和從兄御史延福里居 黃蟾
天賜平安水北中，滿庭荆樹醉春風。縱覺塵世三公貴，何似吾家一脈通。花底輕風香撲散，門前細柳綠皆同。囘頭文館長安上，（原注：謂德溫兄。）外際思予甯有窮。（見《天壤閣叢書》本《莆陽黃御史集》附刻明崇禎本補附詩卷。）（按詩題下端原署「從弟蟾」三字。徐松《唐兩京城坊考》卷四「次南延福坊」有御史黃滔宅，即據《黃御史集》中《延福里居和林寬何紹餘酬寄》詩及黃蟾此詩爲證。）。
賀知章官至秘書監鏡湖山水上疏明皇放歸鄉土仍賜鏡湖山河五百里曹松題鏡湖詩曰 曹松
小因良匠寫清光，照見越州年歲長。裹許雲山更孤峭，一時宣賜賀知章。（見《永樂大典》卷二二六七「六模」「湖」字「鏡湖」條〖二函二十冊〗。）。
白菊（見《分門纂類唐歌詩》殘本第六冊《草本蟲魚類》卷五。按《全唐詩》卷七三四作羅紹威詩。紹威乃弘信之子。一作羅隱詩。） 羅弘信
空。
柳（見《分門纂類唐歌詩》殘本第七冊《草本蟲魚類》卷八。按《全唐詩》卷七三四亦作羅紹威詩。） 羅弘信
空。
望山 盧士衡
亂山難問主，相續碧嶙嶙。何處煙霞裏，猶眠經濟人。樓高看有意，雨過色彌新。待取科名了，終期隱此身。（見《分門纂類唐歌詩》殘本第二冊《天地山川類》卷二十二。）。
硤石山 楊氏
此山靄靄通雲煙，峭壁嵯峨勢分綿。丹水流衍曲如帶，風皺羅紋聽管絃。鶯啼花開入禪意，擲筆臺前梵唄宣。遙想當年無遮會，紛紛散落雨花天。（見《山右金石記》。）（〖1〗《山右金石記》卷九《硤石山楊夫人摩崖詩刻》條引《鳯臺縣志》：石壁刻『唐天佑丙子歲六月十四日離府，至中旬巡祀到此，登陟硤石山，偶上先師擲筆臺，眺觀景象，爲詩上碣。弘農郡君夫人述。』按天佑丙子，晉稱天佑十一年〖望按：丙子，當是晉天祐十三年，公元九一六年〗。是年，李嗣昭立鐘開元寺以七月十三日，弘農郡君夫人遊硤石山則六月十四日。考唐制有郡君夫人、公侯伯子夫人，制同一二三四品，似屬嗣昭夫人楊氏。但嗣昭封隴西郡公，未封弘農，或因弘農華陰以楊氏族望爲稱也。又考楊氏善蓄財，嗣昭被梁兵圍夾城彌年，楊氏多助其軍用。子繼韜叛後入京，楊齎銀數十萬驗賂釋其罪。後與子繼忠家晉陽，餘貲猶鉅萬。晉高祖起義，貸其殖以賂契丹，後以繼忠爲刺史。楊氏平生積產，嗣昭三世皆賴。今復見其石刻筆蹟，直奇婦人也。）。
獻馮李二相公（題擬） 張義方
雨處沙堤同日築，其如啓沃藉良謀。民間有病誰開口，府下無人只點頭。（見《江南餘載》卷下，云「馮延巳、李建勳拜相，張義方獻詩。」）。
謝賜待詔御苑（題擬） 李建勳
御苑賜房令待詔，此身殊勝到蓬瀛。禁中仙樂無時過，階下常人不敢行。疊穎弄芳秋氣落，叢柯聳翠露華清。天廚送食何功享，空詠康哉贊盛明。（見《江南餘載》卷下。）（《江南餘載》：李建勳罷相，元宗於西苑天全閣別置廳院待之，命右僕射孫晟因寓直焉。建勳進詩動云。）。
句 李建勳
一人看上馬，雙節引還鄉。（同前。）（〖1〗《江南餘載》：宋齊丘出鎮洪州，詔賜錦袍，烈祖〖李昪〗親爲衣之。李建勳贈詩有「一人看上馬，雙節引還鄉」之句，時論榮之。）。
獻詩（題擬） 李夷鄴
偶憶昔年逢上巳，輕舟柳岸宴羣臣。人間蹇薄時提歎，天上風光日日新。玉帛已來諸國瑞，瑤池固有萬年春。賦詩飲酒平生事，腸斷金門願再親。（見《江南餘載》卷下。）（《江南餘載》：李夷鄴者，前唐諸孫，嗜酒不羈。保大初，以宗室賢才拜正卿，累經左降，逾年輒復舊官。元宗上巳開宴，夷鄴不在召中，乃獻詩曰云云。上賜御札曰：「我家有外狂宗正，快哉！」）。
呂從慶
（按《全唐詩》無呂從慶詩。今傳世之《豐溪存稿》，即呂從慶詩集也。此書有洪溪呂氏萃石山房本，有嘉慶癸酉歲從慶三十二世孫呂璽培重刊本，均未見。有同治癸酉六安西鄉流波䃥鎮弗措書屋重鐫本。此卷即自同治重鐫本錄出。集前有雍正甲寅年任啟運撰呂從慶傳，足資參攷。）。
幽居 呂從慶
茅茨何瀟瀟，邱園復寥廓。黃冠此中居，眷言寄高託。理亂無聞聲，榮辱不相着。有書聊把娛，有酒自斟酌。侵晨課田桑，歸來日華薄。盤桓松竹間，鳥動殘雲落。
登糾峯頂 呂從慶
盤盤糾峯嶺，不與羣峯同。我來值清秋，落葉飛蒼穹。洪濤湃松柏，烟雨交空濛。愛兹竟忘返，非關足力窮。。
題畫 呂從慶
怪石倚危巒，橫烟出深谷。其間有孤松，亭亭表蒼綠。擕笻者伊誰？頂髪髠且禿。請君過柴橋，臨流味幽獨。
釣魚 呂從慶
侵晨出門去，道遇村阿婆。問我一竿竹，得魚日幾何？我志不在魚，毋問寡與多。行行至磯側，卸我青草蓑。落花向我舞，啼鳥向我歌。旁有垂楊枝，迎風翻阿那。我意殊自得，翛然眠綠坡。仰視霄漢間，還以永吟哦。
過金鷄石 呂從慶
金鷄自天來，桑麻列青眼。羣耳無一聰，昂冠復飛返。遺音此寂然，千秋意何限。所幸一片石，猶在田中坂。我來撫弄之，襟懷日以散。寄語塒中禽，爾徒博飱飯。
懷嚴子陵前輩 呂從慶
舉世成薄俗，往往奔虛名。一或滯草澤，其音多不平。先生挽風化，簪組輕浮萍。緬維富春渚，千秋有深情。
喜晴 呂從慶
瞳瞳雲間日，兼旬不得明。一朝雨勢歇，衆鳥喧新晴。南窗有老叟，喜極推枯枰。呼僮載樽酒，訪渠泉石盟。出門有佳趣，清風生綠萍。笑語途中泥，爾難濡我情。。
獻題金鰲山 呂從慶
金鰲騰騰高百丈，昔者曾遊東海浪。女媧斷足奠坤輿，怒身化作安吳嶂。骨肉雖變魂魄鮮，千秋萬古生雲烟。閒花老樹滿馥郁，飛走異類爭蹁躚。草堂熟對忽詫異，念在神僊廣遊戲。琴高跨鯉如跨驢，初成乘龍較容易。我今自號釣魚郎，絲綸倍比任公長。願言活汝騎脚底，御風直造星辰傍。
山中作 呂從慶
人生自古少百年，彈琴飲酒須歡然。老子於今得此趣，縱有塵事難糾纏。左安藥爐右茶具，失記朝來與朝去。偶因送客出前溪，便過溪橋拾詩句。
賊警 呂從慶
兵火逾風疾，纔西已及東。蒼翁災海內，赤子哭途中。城闕兼旬閉，郵書徹旦通。不知調國者，何以慰時匆？
行次歙州寓之 呂從慶
乍入新安境，溪山覺可褒。賃房安食具，掃榻卸行絛。明識離鄉賤，强言避世高。君聽塗上客，多半說弓刀。
小園 呂從慶
小園春色麗，花發兩三株。露笋抽泥立，風蘭狎石鋪。教兒棋正歇，得客酒重沽。意緒渾如此，詩腸老未枯。。
遊多寶寺 呂從慶
探幽過小澗，夕照走全陰。倚杖娛閒睫，聞鐘寄遠心。竹光浮古趣，松籟捲寒音。城衲烹茶出，先供座佛歆。
村徑中即事 呂從慶
寂剪茅簷外，溪流曲似繩。飛蜓低復仰，啼鳥斷還仍。麥秀香聯畝，麻高影障塍。老夫無病痛，長此樂清礽。
對月有感 呂從慶
天開懸寶鏡，皓魄滿欄杆。君自千秋照，人誰百歲看。夜香金鼎燼，春酒玉壺乾。吾意方蕭索，懷兹愈不安。
草堂坐雨 呂從慶
夏來田久旱，秋雨偶然幷。嵐影經眸幻，檐聲滴耳清。幽花開小艷，憊黍轉餘精。還望潢池上，蕭然洗甲兵。
偶興 呂從慶
吾亦陶彭澤，從來懶折腰。焚香懷落落，對酒意囂囂。世態雲多幻，人情雪易消。最佳猿共鶴，閒裏日相邀。
溪西村 呂從慶
入境聞鷄犬，悠悠古趣遐。紅邊花落瓣，綠際茗舒芽。深壑和烟窈，清溪避石斜。他時須結伴，松底泛流霞。
冬盡 呂從慶
一年惟臘在，忽忽又將央。雪重庭枝折，風輕徑蘂香。感時空有恨，留歲竟無方。老矣當樽客，他鄉作故鄉。
平原 呂從慶
碧天連野色，微雨濕蒿藜。鳥影松間沒，蟬聲柳外嘶。寺僧張遠蓋，田父把輕犁。逸趣紛紛入，都堪作畫題。
章氏幽居 呂從慶
白屋烟霞內，花期了不愆。邱山情更好，泉石盟須堅。綠樹當簷裏，紅藤倚壁牽。主人閒處立，有客笑扶肩。
憶弟從善 呂從慶
弟貧居歙縣，兄老住豐溪。大被身分寢，長繩足共覊。幅雲橫斷嶺，鈎月照斜谿。安得源源過，陶然樂黍鷄。
夏日即事 呂從慶
結伴居山寺，超然見白雲。境閒堪問道，客雅好論文。坐石惟看奕，行田或課耘。夜來塵俗語，不向夢中聞。
梅 呂從慶
最愛橫溪曲，橫流一樹梅。藏根惟愛石，落瓣不沾埃。臘裏孤清節，春間創闢材。調羹還有藉，青子百千枚。
薄暮步村徑 呂從慶
竹裏荆扉掩，村前萬物幽。飛蟲摶澗舞，鳴鵲抱巢修。川上漁歌斷，坡前牧課休。淡烟隨杖履，吾意自悠悠。
避亂 呂從慶
海內風光半血污，殺人聲過似樵蘇。一身驅路忙如蟻，八口無家散若烏。栗里無蹤空悵望，桃源有夢失招呼。饑來野店供飱飯，敢怨匙前脫粟粗。
春更書懷 呂從慶
豐溪村內野人居，隱約南山對敝廬。花下小橋春策蹇，竹中深徑夜歸漁。無名正可驕王謝，有句還能繼庾徐。醉罷濁醪鄰客散，一番清夢又蘧蘧。
贈野僧 呂從慶
有客逃禪住北岡，昔年支許意相當。清如細竹迎風灑，潔似孤松冒雪張。錫杖倚雪看遠岫，銅瓶汲月煑新湯。只今石畔雙扉掩，靜閱琅函日幾章。。
永豐橋閒坐 呂從慶
敝襪輕鞋緩足投，永豐橋上寄雙眸。山沿東舍環西舍，水遶南疇赴北疇。村婦坐畦挑馬齒，野童蹲澗採鷄頭。娛閒不覺忘中飯，一點斜陽射竹樓。
閱田禾 呂從慶
村南村北稻花明，碧影清光夾望平。節弄暑風輕拂拂，尖懸晚露澹盈盈。道傍嫗婦呼鷄返，坡外兒童跨犢行。獨坐小橋幽興滿，蟪蛄聲在柳梢鳴。
傳婆井 呂從慶
古井無淵源，千秋自涵養。日暮汲人來，洞然發清響。
葺豐溪橋成志喜一絕 呂從慶
橫流架石梁，刻作永豐字。好渡杖藜翁，逍遙謂農事。
醉臥田間賴里人章氏子扶歸作詩以謝之 呂從慶
荷鋤田澤畔，垂手引糢糊。
題英濟石 呂從慶
怪石裏苔錢，高聳百餘尺。我至輒呼名，依稀點危額。
觀野燒 呂從慶
烈烈西風裏，蓬蕪一掃空。雖留生意在，已廢半年功。。
菊 呂從慶
短籬偎曲徑，風雨困秋曦。競惜芙蓉冷，何知更有伊。
柵山 呂從慶
鬱鬱長林障遠鄉，茸茸細草綠於秧。好風吹拂閒烟靄，薰得斜暉滿徑香。
漫興 呂從慶
糾嶺豐溪許避秦，一坵一壑老遺民。妻孥莫漫悲家計，留得黃冠未算貧。
馬蹄痕 呂從慶
一泓流水舊多情，拂塵乘驄躍淺萍。父老競傳遺跡在，不知仙客是何名。
春日往柵山吟詩於驢子背上未即就誤入側徑爲叢莽所縛卒成之 呂從慶
風生原野翠痕充，澗曲巒隈小徑通。覔句未成垂首索，不知身掛莽林中。
又 呂從慶
隔絕羊腸已數旬，到來春靄正盈盈。山神擬欲求新句，牽住衣裳不放行。
寄弟 呂從慶
函罷家音又拆看，添書絕句報平安。豐溪漁叟生涯定，明月清風一釣竿。
糾峯別業 呂從慶
糾峯嶺半樹森然，伐竹編成翠底廛。雜客不來塵思少，落花啼鳥自年年。。
德山老人送茶至 呂從慶
數株香苕產松坡，野老新分半兩多。釣罷歸來兒說與，引瓢旋汲澗中波。
豐溪秋社 呂從慶
稻熟瓜纍歲有仁，烹鷄割豕祀田神。分腥不覺歸來晚，一幅雲煙擁醉人。（〖1〗《四庫全書總目提要》謂：「其集歷代史志書目皆不著錄。此本爲乾隆庚申其裔孫積祚所刊，稱其從叔高祖元進所手錄，黃之雋、邵泰、儲大文皆爲之序，稱其湮沒八百年而始顯。然其書晚出，授受源流渺不可考，越宋、元、明至今，忽傳於世，論者頗以爲疑。」並舉用詞數條，以爲不似晚唐五代人語。且謂《春雪往柵山》一詩，題中有「敲詩驢子背上」語。實賈島咏推敲二字不定，見《唐摭言》，鄭綮言『詩思在灞橋風雪中驢子背上』，見《唐詩紀事》，在今日則爲故典，在唐末猶爲近事，不應從慶用之。且稱吟詩爲推敲，已屬割裂，至改爲敲詩，明以前人實無此語。按南高圖書館藏同治重鐫本此詩題作《春日往柵山吟詩於驢子背上未即就誤入側徑爲叢莽所縛卒成之》。無敲詩之語，是傳本有不同也。其餘用詞可疑者，又安知非輾轉抄刻中所致耶？至古籍之不顯于當世而復見於後代者，其例實繁，故仍錄存之，以俟海內方家之論定焉。）。
贈陳郎（題擬） 韓熙載
陳郎不著世儒衫，也好嬉游日笑談。幸有葛巾與藜杖，從呼宮觀老都監。（見《江南餘載》卷上。）（〖1〗《江南餘載》：陳致堯雍熟於《開元禮》，官太常博士，國之大禮，皆折衷焉。與韓熙載最善。家無儋石之儲，然妾妓至數百，暇奏《霓裳羽衣》之聲，頗以帷簿取譏於時。二人左降者數矣，熙載詩〖詩不重錄〗云云。其廳中置大鈴，大署其旁曰：「無錢僱僕，客至請挽之。」）。
段義宗
。
題大慈寺芍藥 段義宗
浮花不與衆花同，爲感高僧護法功。繁影夜鋪方丈月，異香朝散講筵風。尋真自得心源靜，觀色非貪眼界空。好是芳馨堪供養，天教生在釋門中。（見後蜀何光遠《鑑誡錄》卷六。）（《知不足斎叢書》二十二集第一百七十冊。按《全唐詩》佚句卷僅存首二句。此首句「浮花」，《全唐詩》作「此花」。）。
題三學院經樓 段義宗
鷲嶺鷄園不可儔，叨陪龍象喜登遊。玉排複道珊瑚殿，金錯危欄翡翠樓。尚欲歸心求四諦，敢辭旋繞滿三周。羲和鞭撻金烏疾，欲網無由肯駐留？（同前《鑑誡錄》卷六。《全唐詩》佚句卷只存三、四句。此詩第四句「危欄」，《全唐詩》作「危椆」。）。
又題 段義宗
當今積善競修崇，七寶莊嚴作梵宮。佛日明時齊舜日，皇風清處接慈風。一乘妙理應難測，萬刼良緣豈易窮。共恨塵勞非法侶，掉鞭歸去夕陽中。（同前《鑑誡錄》卷六。《全唐詩》亦無佚句。）（望按：《全唐詩》佚句卷共收段義宗佚詩六句，注云出《吟窗雜錄》。其中「浮花」兩句，即今補第一首中句；「玉排」二句，即今補第二首中句。另有「懸心秋夜月。萬里照鄉關」兩句，實非佚句，全詩已收入《全唐詩》，署名「布燮」。布燮，長和國人猶言宰相也，非人名，《全唐詩》與作者名等視之，失察矣。句中「鄉關」，《鑑譖錄》作「關山」。日本漢學家豐田穰氏所撰《全唐詩糾謬》〖見昭和二十三年即公元一九四八年養德社刊《唐詩研究》〗一文，中曾據我國後蜀何光遠《鑑誡錄》卷六《布燮朝》一條，稽之《全唐詩》，謂係《全唐詩》所未收，可以補佚云云。此文近承日友波多）（野太郎教授函贈，即以鮑氏刻《知不足齋叢書》本《鑑誡錄》校其原詩。畧誌顛末，深以得豐田氏論文啓迪之助爲感。）。
徐鉉
（《全唐詩》編徐鉉詩爲六卷，以下二首及句均所未收，據《宋詩紀事》卷三錄補之。）。
吳王挽辭二首 一 徐鉉
倏忽千齡盡，冥茫萬事空。青松洛陽陌，白草建康宮。道德遺文在，興衰自古同。受恩無補報，反袂泣途窮。
吳王挽辭二首 二 徐鉉
土德承餘烈，江南廣舊恩。一朝人事變，千古信書存。哀挽周原道，銘旌鄭國門。此生雖未死，寂寞已消魂。（以上二首角《宋詩紀事》卷三。）（見《東軒筆錄》卷一、《宋朝事實類苑》卷三六。第一首第四句「白草」二字，《東軒筆錄》作「芳草」、《宋朝事實類苑》作「荒草」。）（〖1〗宋翟耆年《籀史》：「徐鉉鼎臣從李煜歸朝，爲銀青光祿大夫、右散騎常侍。太平興國中，李煜薨，詔侍臣撰煜神道碑。有欲中傷鉉者，奏曰：『吳王事，莫若徐鉉爲詳。』遂詔鉉撰。鉉泣曰：『臣舊事李煜，陛下容臣存故主之義，乃敢奉詔。』太宗許之。鉉但推言歷數有盡，天命有歸而已。其警句云：『東鄰搆禍，南箕扇疑，投杼致慈親之惑，乞火無鄰婦之詞。始勞因壘之師，終後塗山之會。』太宗覽之，稱歎不已。異日復得鉉所撰《吳王挽詞》，今傳者二首云云。鉉被詔撰《江南錄》，故有『信書』之句。東鄰謂錢俶也。」〖2〗望按：如《籀史》所載，知挽辭二首之作，已在入宋之後。以所涉李煜，曾是南唐之主，而徐鉉生活於五代者亦四十餘年，且《全唐詩》徐鉉卷亦收其仕宋後篇什，故仍援例錄補，俾成完帙。）。
句 一 徐鉉
落月依樓閣，歸雲擁殿廊。（《宿山寺》，見《宋詩紀事》引宋釋文瑩《玉壺野史》。）（見《玉壺清話》卷八。）。
句 二 徐鉉
鐘山祠畔宿煙晴，玉澗橋邊碧樹春。（見《景定建康志》卷十八《山川志》。）
范質
。
誡兒姪八百字 范質
（昨得謝課書，希於京秩之中更與遷轉。余以諸兒姪輩生長以來，未諳外事，艱難損益，懵然莫知，因抒古詩一章曉之。）去年初釋褐，一命列蓬丘。（謂謝課。）青袍春草色，白紵棄如仇。適會龍飛慶，王澤天下流。爾得六品階，無乃太爲優。凡登進士第，四選昇校讐。歷官十五考，敘階與爾儔。如何志未滿，意欲陵（《紀事》「陵」作「凌」。）雲遊。若言品位卑，寄書來我求。省之再三歎，不覺淚盈眸。吾家本寒素，門地寡公侯。先子有令德，樂道尚憂游。生逢世多僻，委任信沉浮。仕宦不喜達，吏隱同莊周。積善有餘慶，清白爲貽謀。伊余奉家訓，孜孜務進修。夙夜事勤肅，言行思悔尤。出門擇交友，防慎畏薰蕕。省躬常懼玷，恐掇庭闈羞。童年志於學，不墮（《紀事》「墮」作「惰」。）爲箕裘。二十中甲科，頳尾化爲虬。（二十三進士及第，今舉全數。）三十入翰苑（時三十三，），步武向瀛州。四十登宰輔（年四十一），貂冠侍冕旒。備位行一紀，將何助帝猷。既非救旱雨，豈是濟川舟。天子未遐棄，日益素餐憂。黃河潤千里，草木皆浸漬。吾宗凡九人，繼踵昇官次。門內無白丁，森森朱綠紫。鵷行洎內職，亞尹州從事。府掾監省官，高低皆清美。悉田僥倖昇，不因資考至。朝廷懸爵秩，命之曰公器。才者祿及身，功者賞於世。非才及非功。安得專（《紀事》「專」作「霑」。）厚利。寒衣內府帛，飢食太倉米。不蠶復不穡，未嘗勤四體。雖然一家榮，豈塞衆人議。顒顒十目窺，齪齪千人指。（曾參云：「十目所視。」古人云：「千人所指。」言可畏。）借問爾與吾，如何不自媿？戒爾學立身，莫若先孝悌。怡怡奉親長，不敢生驕易。戰戰復兢兢，造次必於是。戒爾學干祿，莫若勤道藝。嘗聞諸格言，學而優則仕。不患人不知，惟患學不至。戒爾遠恥辱，恭則近乎禮。自卑而尊人，先彼而後己。《相鼠》與《茅鴟》，宜鑒詩人剌。（《毛詩》：「《相鼠》，刺無禮。」《左傳》：「茅鴟」，刺不恭。）戒爾勿放曠，放曠非端士。周孔垂名教，齊梁尚清議。南朝稱八達，千載穢青史。戒爾勿嗜酒，狂藥非佳味。能移謹厚性。化爲凶險（《紀事》「險」作「暴」。）類。古今傾敗者，歷歷皆可記。戒爾勿多言，多言者衆（《紀事》「者衆」作「衆所」。）忌。苟不慎樞機，災危從此始。是非毀譽間，適足爲身累。舉世重交遊，擬結金蘭契。忿怨容易（《紀事》「容易」作「從是」。）生，風波當時起。所以公君子心，汪汪淡如水。舉世好承奉，昂昂增意氣。不知承奉者，以爾爲玩戲。所以古人疾，籧篨與戚施。舉世重任俠，（《史記》：「輕死重義曰俠。」）呼俗（《紀事》「呼俗」作「俗呼」。）爲氣義。（《紀事》「氣義」作「義士」。）爲人赴急難，往往陷刑死。所以馬援書，殷勤戒諸子。（馬援告兒孫書，甚非此事。）舉世賤清素，奉身好華侈。肥馬衣輕裘，揚揚過閭里。雖得巿童憐，還爲識者鄙。我本羈旅臣，遭逢堯舜理。位重才不充，戚戚懷憂畏。深淵與薄冰，蹈之唯恐墜。爾曹非憫我，勿使著罪戾。閉門斂蹤跡，縮首避名勢。名勢不久居，畢竟何足恃。物盛必有衰，有隆還有替。速成不堅牢，亟走多顛躓。灼灼園中花，早發還先萎。遲遲澗畔松，鬱鬱含晚翠。賦命有疾徐，青雲難力致。寄語謝諸郎，躁進徒爲耳。（見《宋文鑑》卷十四。以《宋詩紀事》校之。）（此詩疑作於入宋後。）（〖1〗《宋史》卷二四九《范質傳》：「從子校書郎杲求奏遷秩，質作詩曉之。時人傳誦，以爲勸戒。」）。
謝進士張翼投詩兩軸 王溥
清河詩客本賢良，惠我新吟六十章。格調宛同羅給事，功夫深似賈司倉。登山始覺天高廣，到海方知浪渺茫。好去蟾宮是歸路，明年應折桂枝香。（見《宋詩紀事》引宋張齊賢《洛陽搢紳舊聞記》。）（見《洛陽縉紳舊聞記》卷一《陶副車求薦見忌》。）。
詠牡丹 王溥
棗花至小能成實，桑葉雖柔解吐絲。堪笑牡丹如斗大，不成一事又空枝。（見《宋詩紀事》引《歷代吟譜》。見明刻本《吟窗雜錄》卷三十三《歷代吟譜》。）。
李昉
。
贈賈黃中（賈以七歲應童子舉） 李昉
七歲神童古所難，賈家門戶有衣冠。十人科第排頭上，五部經書誦舌端。見榜不知名字貴，登筵未識管弦歡。從今穩上青雲去，萬里誰能測羽翰。（見《宋詩紀事》引《聞見前錄》。）（見《邵多聞見錄》卷六。）（望按：賈黃中字媧民，南皮人。生後晉天福六年，卒宋太宗至道二年。《宋史》卷二六五有傳。詩註云「七歲應童子舉」，則時當晉天福十二年，尚未入宋也。）。
仙客 李昉
胎化仙禽性本殊，何人攜爾到京都。因加美號爲仙客，稱向閑庭伴野夫。警露秋聲雲多遠，翹沙晴影月中孤。青田萬里終歸去，暫處雞羣莫歎吁。（見《宋詩紀事》卷二。）（見《瀛奎律髓》卷二七。）（〖1〗《青箱雜記》〖宋吳處厚撰〗：「昉所畜五禽，名五客，仙客鶴，雪客鷺，閑客白鷴，隴客南客孔雀，西客鸚鵡，有詩云。」〖今本《青箱雜記》無此條。〗）。
耒陽杜工部墓（題擬） 孟賓于
南遊何感思，更甚葉繽紛。一夜耒江雨，百年工部文。青山當日見，白酒至今聞。惟有爲詩者，經過時弔君。（見錢謙益《箋注杜工部集唱酬題就是》引《耒陽祠志》。《增修詩話總龜》卷四三引劉斧《摭遺》引「一夜耒江雨，百年工部文」二句，稱爲「唐人詩」。）。
贈徐鼎臣常侍 印粲
不將才業暫時誇，人仰聲名遍海涯。月滿朝衣聽禁漏，更闌分直掃宮花。諫書未上先焚稾，御筆曾傳立草麻。見說下朝無一事，小池栽葦學僧家。（見《江南餘載》卷下。）（〖1〗《江南餘載》畧謂：徐鉉爲人忠厚，不以位貌驕人。有印粲者獻詩曰〖詩不重錄〗云云。望按：徐鉉有《印秀才至舒州見尋別後寄詩依韻和》及「和印先輩及第後獻座主朱舍人郊居之作」，則印粲於時已擢進士第矣。又按《歷代吟譜》錄印粲詩二句：「見說下朝無一事，小池栽葦學僧家。」標其題曰《贈徐鼎臣常侍》，蓋此詩之末二句也。）。
夜吟竇鞏集追思夷門題處已三稔矣悽然感興書之 張昭
往歲記時梁苑夜，今宵題處洛城秋。浮生瞥電人何在，懷舊傷心淚迸流。三徑竹風鄰笛怨，一庭霜月井[桐]（梧）愁。妻兒未會[余]（予）惆悵，只怪燈前不舉頭。（見《宋詩紀事》卷二。此詩出影宋刻《竇氏聯珠集》附錄，詩前有張昭跋：「鞏囁嚅，詩一何神妙，恨此少不見。其集，《聯珠》之最也。戊戌歲中元前一日夷門旅舍書，潛夫。」潛夫爲昭字。詩題中「夷門題處」，即指此跋。戊戌爲天福三年〖九三八〗，知詩作於天福六年〖九四一〗。有二處異文，今據改。）。
贈馬道士 李九齡
水共逍遙雲共孤，混時言笑只佯愚。經年但醉宜城酒，千里唯擔《華嶽圖》。尋野鶴來空碧洞，覔琴僧去渡重湖。人間再見知何日，乞取先生石轆轤。（見方回《瀛奎髓》卷四十八《仙逸類》。）（按《瀛奎律髓》原注云：「九齡，乾德五年進士第三人。」與《全唐詩》小傳作乾德二年者異。）。
贈譚先生 楊徽之
古觀重重遶翠微，杉松深處掩雙扉。雲生萬壑投龍去，海隔三山放鶴歸。花洞宴游春日永，石壇朝禮曙星稀。每聽高論長生理，擬向塵中便拂衣。（見《瀛奎律髓》卷四十八《仙逸類》。此詩明李蔉所輯《宋藝圃集》作李九齡詩。按徽之又有《禁林讌會之什》一首見於《翰苑羣書》者，係入禋後所作，不收錄。）。
句 一 楊徽之
戍樓煙[自]（似）直，戰地雨長腥。（《塞上》）。
句 二 楊徽之
春歸萬年樹，月滿九重城（《元夜》）。
句 三 楊徽之
偶題嵓石雲生筆，閑遶庭松露濕衣。（《僧舍》）。
句 四 楊徽之
開盡菊花秋色老，落殘桐葉雨聲寒。（《宿東林》以上八句並見《宋詩紀事》卷二。均見《玉壺清話》卷五、《澠水燕談錄》卷七，宋太宗曾書於御屏。）
句（《吟窗雜錄》卷三一《歷代吟譜》引此二句，題作《秋夕詩》。） 卞震
空囊萬里客，斜月一床寒。（見《宋詩紀事》引宋失名撰《歷代吟譜》。）。
劉吉
。
句 劉吉
一箭不中鵠，五湖歸釣魚。（《贈隱者》。見《宋詩紀事》卷三引《歷代吟譜》。按《全唐詩》卷七百九十五作張塋詩句。云見地志。）（《增修詩話總龜》卷一引《叢苑》、《宋朝事實類苑》卷五五引《楊文公談苑》幷載劉吉此二句詩，並云其「有詩三百首，目爲《釣鼇集》，徐鉉爲序。其首篇《贈隱者》，……人多誦之」。《全唐詩》所收張塋，應張瑩，《淳熙三山志》卷二、卷三四收此二句爲其詩。二句似驗劉作爲近是。）。
句 孟歸唐
練色有窮處，寒聲無斷（《江南野史》「斷」作「盡」。）時。（《瀑布》。見宋馬令《南唐書》卷二十三《孟賓于傳》。亦見宋龍袞《江南野史》。）（〖1〗《南唐書》：〖孟賓于〗初歸江南，生子鱣歸唐，亦能詩。肄業廬山國學，嘗得《瀑布詩》云：「練色有窮處，寒聲無斷時。」隣房生亦得此聯，遂交爭之。助教不能辯，訟于江州。各以全篇意格定之，而歸唐爲勝。）。
錢惟治
。
春日登大悲閣迴文（二首） 一 錢惟治
聖主欽崇教，千光顯紺容。映雲窗綺暖，籠月箔花重。淨剎香風遠，危闌碧霧濃。勝因良以詠，華國一斯逢。
春日登大悲閣迴文（二首） 二 錢惟治
碧天臨迥閣，晴雪點山屏。夕烟侵冷箔，明月歛閑亭。（見《宋詩紀事》卷三引《冰川詩式》。）（均見明梁橋《冰川詩式》卷二，前首「危闌」作「危欄」，「華國」作「華閣」。）（〖1〗《湖州府志》：「吳越《迴文綬帶連環詩碑》，在法華寺，節度使錢惟治作，九十首。」）。
贈趙叟（題擬） 何蒙
桂枝輪卻正淒然，又被鸎聲聒晝眠。唯有趙翁知仔細，相傳好語待來年。（見《江南餘載》卷上。）（〖1〗《江南餘載》：趙叟者，自保大之初至於開寶之季，嘗爲貢院門子，每歲放榜之後，或去或留，率慶慰之，若出於叟手然。進士何蒙目前叟詩曰〖詩不重錄〗云云。）。
寄劉乙處士 詹敦仁
音問相忘二十秋，天者我輩到南州。無窮風月隨宜樂，有分溪山取次收。好語傳來如昨夢，離情欲剖帶春愁。何時載酒從東下，細與劉君敘昔遊。（見《永樂大典》卷一三四五○「二寘」「士」字「處士」條〖十四函一百三十七冊〗。）（按：劉乙字子黃，泉州人。仕閩爲鳯閣舍人，後棄祁隱安溪鳯髻山。《全唐詩》卷七百六十三收劉乙詩一首幷殘句二，又卷八百八十六補遺二首。《全唐詩》詹敦仁詩有《遺子訪劉乙》一首。劉乙生涯，於此約畧可窺。）。
琲訪劉君乙時已歿故將歸王令留之不可以書來囑作此篇示 詹敦仁
劉郎蹤跡久荒凉，卜宅何妨處士鄉。壯志莫隨流俗變，老夫霜鬢已凝霜。（見《永樂大典》卷一三三四四「二寘」「示」字〖十四函一百三十七冊〗引詹敦仁《清隱集》。案：琲爲詹敦仁之子。）。
入局吟 詹敦仁
明命初頒得美除，慚惶下拜敢寧居？儒生不作于時計，（于時，疑當作「干時」。）且讀人間未見書。
又一首（用前韻） 詹敦仁
可恨名存實已除，蘭臺芸閣復誰居？豕魚未識應多愧，尤恐在人成蠹書。（以上二詩見《永樂大典》卷一九七八二「一屋」。「局」字〖十八函一百七十八冊〗。）。
答高越（題擬） 陳曙
罷修儒業學修真，養拙藏愚四十春。到老不疎林裏鹿，平生未識日邊人。澗花發處千堆錦，巖雪鋪時萬樹銀。多謝朝賢遠相問，未聞雞得鳯爲鄰。（見《江南餘載》卷下。按《全唐詩》卷八百六十一作李夢符詩，題曰《答常學士》。詩中異處較多，對勘之下，以此爲勝，故仍錄而存之。）（〖1〗《江南餘載》：蜀人陳曙者，王氏末年避地淮南，隱於蘄州山中。鄉人祀神，曙不召亦必至，醉飽而後去。雖百神祀，曙能遍往也。其所居，屋一間，道書數卷而已，與蛇虎雜處而泰突無所忌。元宗遣中書舍人高越齎束帛徵之，三往不應。後移居鄂州，不知所終。越贈曙以新的。曙次韻答之。〖2〗按高越字仲遠，幽州人，仕吳，授秘書郎，累遷中書舍人，終勤政殿學士、戶部侍郎。《全唐詩》收越《咏鷹》一首，《江南餘載》卷上亦載之，惟題作《鷂子詩》，字句略有異同耳。）。
題失 許堅
祇應天上路，不爲下方開。道既學不得，仙從何處來。（〖1〗按此詩見宋鄭文寶撰《江南餘載》卷下，《知不足齋叢書》本。《全唐詩》卷七百五十七收許堅詩五首，又卷八百六十一仙卷亦收五首幷句，其中兩句曰「道既學不得，仙從何處來」。即此詩之後兩句，蓋《全唐詩》缺其前半。〖2〗《江南餘載》：許堅往來句曲廬阜之間，草裝布囊，或臥於野，或和衣浴澗中，蕭然不接人事，獨笑獨吟而已〖餘畧〗。）。
竹山連句題潘氏書堂 顏真卿等
（顏真卿、陸羽、李蕚、裴修、康造、湯清河、清晝、陸士修、房夔、顏粲、顏顓、顏須、韋介、李觀、房益、柳淡、顏峴、潘述）竹山招隱處，潘子讀書堂。（真卿）萬卷皆成袠，千竿不作行。（陸羽）練容飡沆瀣，濯足咏「滄浪」。（李萼）守道心自樂，下帷名益彰。（裴修）風來似秋興，花發勝河陽。（康造）支策曉雲近，援琴春日長。（湯清河）水田聊學稼，野圃試條桑。（清晝）巾折定因雨，履穿寧爲霜。（陸士修）解衣垂蕙帶，拂席坐藜牀。（房夔）檐宇馴輕翼，簪裾染衆芳。（顏粲）草生遽近砌，藤長稍依牆。（顏顓）魚樂憐清淺，禽閑熹頡行。（顏須。行當作「頏」）空園種桃李，遠墅於此牛羊。（韋介）讀《易》三時罷，圍碁百事忘。（李觀）境幽神自王，道在器猶藏（房益）晝歠山僧苟，宵傳野客觴。（柳淡）遙峯對枕席，麗藻映縑緗。（顏峴）偶得幽棲地，無心學鄭鄉。（潘述）（見《三長物齋叢書》本《顏魯公文集》卷十二，寧鄉黃本驥編訂。）（〖1〗連句詩後有黃本驥案語，曰：「連句，即聯句也。裴修，前梁縣尉。康造，會稽人，推官。湯清河，大理評事。房夔，河南人。顏粲，魯公族人。李觀，字元賓，趙郡贊皇人，洛陽丞，遷太子校書郎。房益，河南人，詹事司直，《湖州志》作武康人，官監察御史。此詩《全唐詩》未載，據石刻本補錄。」〖2〗望按：陸羽字鴻漸，曾撰《茶經》三卷。李萼字伯高，趙人，擢制科，歷官廬州刺史。清晝，即釋皎然，吳興人，本姓謝氏。陸士修，嘉興縣尉。顏顓、顏須，並真卿族姪。顏峴，真卿兄子。餘待考。）。
水名 宇文正
江湖思舊好，河洛賞遺風。共託金門暇，來遊白□□。竹霞開樽綠，桃花落□紅。故鄉渺天涯。應在□地□。（見影印本《新編纂圖增類羣書類要事林廣記》卷之七。）。
程傑
。
芙蓉峯 程傑
誰把芙蓉雲外栽，亭亭秀麗四時開。清宵皓月峯頭掛，宛似佳人對鏡臺。（見康熙十八年閔麟嗣撰《黃山志定本》卷六。）。
頌裴長史歌（題擬） 無名氏
賓朋何喧喧？日夜裴公門。願得裴公之一言，不須驅馬埒華軒。（按李白《上安沒裴長史書》有云：「故時人歌曰〖歌不重錄〗。白不知君侯何以得此聲于天壤之間。」）。
青鸞鏡詩 無名氏
月樣團圓水漾（《金石萃編》作「樣」。）清，好將香閤（《萃編》作「閣」）伴閑身。青鸞不用羞孤影，開匣當如見故人。（〖1〗畢沅、阮元撰《山左金石志》卷五曰：「右鏡徑二寸八分，鼻鈕正書七言絕句一首曰〖詩不重錄〗。外折枝花四枝。按段若膺《四聲音韻表》，清在第十一部，身在第十二部。然《易·彖象傳》天命淵賢信民人賓，與形成貞寧生正平精清等字幷用，是二部古有相合。唐人首句押韻雖不必拘拘，然未有無故牽入者。此清字可込其未備。」〖2〗按此詩亦載王昶《金石萃編》卷一百十八，錄其按語如下：「按《山左金石志》跋此銘，謂首句清字與身人同韻，補段若膺《四聲音韻表》所未備。然七言律絕起句，晚唐五代多有借韻者。且真文庚青自古間有通用，顧氏寧人、毛氏大可於《唐韻正》及《古今通韻史》已詳載之，不足異也。」）。
挽歌五首 無名氏
。
挽歌五首 其一 無名氏
高坐星文掩，人寰巷市忙。三台投劍佩，四海哭煙霜。夕殿震號永，秋風曉更長。龍顏不可見，燒畫月更香。
挽歌五首 其二 無名氏
憶別西凉日，來朝北闕時。舌官捧□殿，獨召上龍墀。寵極[孤]（狐）臣懼，恩深四表知。此由殉靈駕，血淚自雙垂。
挽歌五首 其三 無名氏
香[嚲]（𨭐）鬱金袍，求衣不重勞。方張洞庭樂，休種閬山桃。鶴駕丹陵遠，龍驤碧落高。胡髯攀斷處，□搶高弓號。
挽歌五首 其四 無名氏
巢閣方瞻[鳯]（風），鳴郊忽酬麟。六宮悲晏駕，四嶽罷來巡。璽綬傳當璧，河山委大臣。自傷蒲柳質，不得扈龍輴。
挽歌五首 其五 無名氏
七載朝金殿，千秋遇聖君。九夷瞻北極，萬國靡南熏。盛烈排軒后，崇淩壓□文。靈知河瀧士，興斷高鄉雲。（以上五詩從許國霖輯《敦煌雜錄》錄出。許氏擬頁原作《進上挽歌》，此省作《挽歌》。）（三處改動皆從趙遂之說。）。
王昭君怨諸詞人連句 無名氏
掖庭嬌幸在娥眉，爭用黃金寫艷姿。始言恩寵由君意，誰謂容顏信畫師。微軀一身入深宮，春華幾度落秋風。君恩不惜便衣處，妾貌應殊畫辟中。間道和親將我敞，選貌披圖遍宮掖。圖中容貌既不如，選後君王空海（望疑「悔」字之誤）惜。始知王意本相親，自恨舟（望疑「丹」字之誤）青每誤身。昔是宮中薄命妾，今成塞外斷腸人。九重恩愛應長謝，萬里關山愁遠嫁。飛來北地不勝春，月照南庭空度夜。夜中含涕獨嬋娟，遙念君邊與朔邊。毳幕不同羅帳日，氈裘非復錦衾年。長安高闕三千里，一望能令一心死。秋來懷抱既不堪，況復南飛雁聲起。（此詩見劉復《燉煌掇瑣》三四。題雖標連句，然不著諸詞人姓名，故仍以常詩視之。此詩又見於王重民《〈補全唐詩〉拾遺》。王輯本刊出於本書成書之後，故兩存之。）。
失題 無名氏
東上波流西上船，桃源未必有真仙。干戈滿目家何在，寂寞空山聞杜鵑。（見《江南餘載》卷下。南唐開寶末詩也。）（〖1〗《江南餘載》：「開寶末，長老法倫夢金陵兵火四起，有書生朗吟曰〖詩不重錄〗」云云。）。
看南山 栖白
抗蜀復臨秦，凝嵐萬古新。峭連河漢地，氣爽市朝人。影裏天家桂，光中陸海珍。愛山兼戀此，偏柰與誰隣？（見《分門纂類唐歌詩》殘本第二冊《天地山川類》卷二十二。）。